PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/KV/1/132	Bratislava 26. 06. 2002

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na základe návrhu podnikateľa MACH TRADE, spol. s r.o., Prevádzka Sereď, Niklová ul., 926 01 Sereď podľa § 25 ods. 1 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, vo veci rozhodnutia o tom, že činnosti alebo konania na základe Zmluvy č.: 0306/2002 o službe zhodnotenia  nebezpečného odpadu kat. číslo druhu odpadu 160 601 uzatvorenej dňa 06. 03. 2002 medzi podnikateľom MACH TRADE, spol. s r.o., Prevádzka Sereď, Niklová ul., 926 01 Sereď a podnikateľom AKUTRADE, s.r.o., Antolská 55, 969 00 Banská Štiavnica nie sú v rozpore s §§ 4 a 5 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov alebo že dohoda obmedzujúca súťaž nie je v rozpore s § 6 ods. 1 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov takto

rozhodol:

na základe § 6 ods. 4 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov Zmluva č.: 0306/2002 o službe zhodnotenia  nebezpečného odpadu kat. číslo druhu odpadu 160 601 uzatvorená dňa 01. 01. 2002 medzi podnikateľom MACH TRADE, spol. s r.o., Prevádzka Sereď, Niklová ul., 926 01 Sereď a podnikateľom AKUTRADE, s.r.o., Antolská 55, 969 00 Banská Štiavnica nie je v rozpore s § 4 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.

Odôvodnenie:

Svojím podaním zo dňa 04. 04. 2002 podnikateľ MACH TRADE, spol. s r.o., Prevádzka Sereď, Niklová ul., 926 01 Sereď (ďalej len „MACH TRADE, spol. s r.o.“) požiadal Protimonopolný úrad Slovenskej republiky (ďalej len „úrad“) o vydanie rozhodnutia, či Zmluva č.: 0306/2002 o službe zhodnotenia  nebezpečného odpadu kat. číslo druhu odpadu 160 601 uzatvorená s podnikateľom AKUTRADE, s.r.o., Antolská 55, 969 00 Banská Štiavnica (ďalej len „AKUTRADE, s.r.o.“) dňa 06. 03. 2002 (ďalej len „zmluva“) nie je v rozpore s §§ 3 a 4 zákona o ochrane hospodárskej súťaže. Úrad posúdil podanie podľa jeho obsahu v zmysle § 19 ods. 2 zákona 71/1967 Zb. o správnom konaní (ďalej len „správny poriadok“). Keďže z podania vyplývalo, že ide o návrh v zmysle § 6 ods. 4 zákona 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“), dňa 04. 04. 2002 začalo správne konanie vo veci vydania rozhodnutia o tom, že činnosti alebo konania na základe zmluvy nie sú v rozpore s §§ 4 a 5 zákona alebo že dohoda obmedzujúca súťaž nie je v rozpore s § 6 ods. 1 zákona. Účastníkmi konania sú MACH TRADE, spol. s r.o. a AKUTRADE, s.r.o.

Podnikateľ MACH TRADE, spol. s r.o. má ako predmet činnosti v obchodnom registri, oddiel Sro, vložka číslo 12951/T, okrem iných činností zapísaný aj podnikanie v oblasti nakladania s odpadmi. Na vykonávanie koncesovanej živnosti „podnikanie v oblasti nakladania s odpadmi“ bola dňa 18. 03. 1998 podnikateľovi MACH TRADE, s.r.o. udelená aj koncesná listina, vydaná Okresným úradom Bratislava 2, ev. č. OŽR – 98/00573/004, reg. č. 1026/98. Spoločnosť MACH TRADE, s.r.o., ako jediná na území Slovenskej republiky, vlastní technológiu spracovania odpadových akumulátorov, ktorá zodpovedá zákonom o ochrane životného prostredia Slovenskej republiky.

Predmetom činnosti podnikateľa AKUTRADE, s.r.o. je podľa výpisu z obchodného registra, Okresný súd Banská Bystrica, oddiel Sro, vložka číslo 2428/S okrem iného aj výroba oloveného prachu, poradenská služba v odbore výroby akumulátorov, zlievárenstva, úpravy nerastných surovín; projektovanie výroba a montáž olovených štartovacích akumulátorov a iných elektrochemických zdrojov elektrického prúdu; plnenie, nabíjanie, predaj a servis akumulátorov; poradenská služba v oblasti zlievárenstva, akumulátorových batérií, stavebných prvkov na báze farebných kovov a ich zlilatin z dreva; nakladanie s odpadmi.

Predmetom plnenia zmluvy medzi zmluvnými stranami je zabezpečenie zhodnotenia recykláciou: opotrebovaných olovených akumulátorov, kat. číslo druhu odpadu 160601.

Podľa § 8 zákona 223/2001 Z.z. o odpadoch a o zmene a doplnení niektorých zákonov (ďalej len „zákon o odpadoch“) na nakladanie s opotrebovanými batériami a akumulátormi obsahujúcimi niektoré nebezpečné látky sa vyžaduje autorizácia udelená Ministerstvom životného prostredia Slovenskej republiky. Podľa § 41 zákona o odpadoch držiteľ opotrebovaných batérií a akumulátorov uvedených v prílohe č. 7 zákona o odpadoch je povinný ich odovzdať na zhodnotenie a zneškodnenie len držiteľovi autorizácie.

Úrad posúdil jednotlivé ustanovenia predmetnej zmluvy a prišiel k záveru, že neobsahujú dojednania obmedzujúce hospodársku súťaž v zmysle § 4 zákona.

Úrad listom č. 995/PMÚ SR/2002 zo dňa 19. 04. 2002 a listom č. 3159/PMÚ SR/2002 zo dňa 12. 06. 2002 vyzval účastníkov konania, aby sa pred vydaním rozhodnutia vo veci ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie. Účastníci konania v stanovenej lehote svoje právo nevyužili.

Na základe uvedených skutočností, úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia
.
V zmysle § 61 ods. 1 zákona č. 71/1967 Zb. o správnom konaní má včas podaný rozklad odkladný účinok.

								
							Ing. Ján Šufliarsky
					    riaditeľ odboru dohôd obmedzujúcich súťaž

Rozhodnutie sa doručí:
1. MACH TRADE, spol. s r.o., Prevádzka Sereď, Niklová ul., 926 01 Sereď
2. AKUTRADE, s.r.o., Antolská 55, 969 00 Banská Štiavnica